બારડોલી નગરમાં ભાજપ પાસે સત્તા છે નગરપાલિકાની 26 બેઠકો ભાજપના કબજામાં છે જેને લઈ નગરની પ્રજા સુશાસનની અપેક્ષા રાખી રહી છે. પરંતુ ભાજપના નગરસેવકો સત્તા મેળવ્યા બાદ પ્રજાને ભૂલીને હોદ્દા અને ખુરશી મેળવવામાં વધુ સક્રિય છે. આમ પણ બારડોલી નગરપાલિકામાં સત્તાની લાલસામા બળવા થતાં રહ્યા છે. ભાજપના નગરસેવકોમાં જુથવાદ ચરમ સીમાએ છે. ગત નગરપાલિકાની સામાન્ય સભામાં સમિતિની રચના સમયે બળવાની પરિસ્થિતી સર્જાય હતી. નારાજ નગર સેવકો સત્તાની લાલસામાં સમિતિ નહીં મળતા સામાન્ય સભામાં ગેર હાજર રહ્યા હતા. માંડ માંડ કોરમ પૂરી કરી સમિતિની રચના કરવામાં આવી હતી. સંગઠનની પકડ ઘટી રહી હોવાની ચર્ચા ચાલી હતી જે પરિસ્થિતિને ધ્યાનમાં લઈ બારડોલી નગર ભાજપ સંગઠન પ્રમુખે ગત રવિવારના રોજ બારડોલી નગર ભાજપ કાર્યાલય ખાતે નગરસેવકોની બેઠક યોજી હતી. અને જેના એજન્ડામાં નગરસેવકોએ ફરજિયાત હાજર રહેવા જણાવ્યુ હતું. 26 માંથી 3 નગરસેવકો બારડોલી બહાર હતા. જ્યારે 22 નગરસેવકો આ બેઠકમાં હાજર રહ્યા હતા. એક નગરસેવક ગેર હાજર રહ્યો હતો. આ બેઠકમાં અજીતસિંહ સુરમાએ કડક શબ્દમાં નગરસેવકોને જણાવી દીધું હતું કે આવનારા દિવસોમાં કોઈપણ પ્રકારની પાર્ટી વિરુધ્ધની પ્રવૃત્તિ ચલાવી લેવામાં આવશે નહીં. દરેક નગરસેવકોએ દરેક બેઠકોમાં અને મિટિંગોમાં હાજર રહેવું તમે પાર્ટીને લીધે નગરસેવકો બન્યા છે. તો પ્રજાનું કામ કરો દરેક નગરસેવકો વોર્ડમાં ફરજીયાત જન સંપર્ક રાખે નહીં તો આવનારા દિવસોમાં શિષ્ટભંગના પગલાં અંગે તૈયાર રહેવા જણાવ્યુ હતું.